**Dintr-o lacrimă...**

*Emilian Oniciuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dintr-o lacrimă

urmată de alte lacrimi,

a început să curgă

un pârâiaș secret,

ascuns adânc în sufletul tău...

În el se oglindea curcubeul

sau poate erau urme de fard...

Nu am știut că ai lăcrimat,

Oricum chiar dacă m-ai iubit

acum nu mă iubești!

Nu mai plânge...

Lacrimile tale ajung în ocean

și nu voi ști care mărgăritar

din mărgăritarele ochilor tăi

va fi în valul înspumat al vieții...

Sunt numeroase valuri

numai bune pentru surfing...

Ce mai aștepți?

Uite valul potrivit!

Pune placa pe el!

Este păcat să-l lași să treacă.

Este valul venit din izvorul

dorurilor tale...

Dacă te temi de valuri,

Placa va pierde vântul potrivit

spre tărâmul fericirii...

Riscă! Ce ai de pierdut?

Poate preferi să te îneci

în propriile valuri?